Bejaarde man in Krugersdorp-huis aangevalArgieffoto: SAPD/Facebook ŉ Man in sy 80’s in ŉ in kritieke toestand na ŉ hospitaal geneem nadat hy Woensdagoggend by sy huis in Krugersdorp aan die Wes-Rand, met ŉ mes aangeval is. Sers. Tshepiso Mashele, woordvoerder van die Krugersdorp-polisie, het aan Maroela Media gesê die man is omstreeks 07:30 in ŉ plas bloed in sy bed by sy huis in Beyersstraat in Krugersdorp-Wes aangetref. Hy het verskeie steekwonde opgedoen. “Inligting oor die motief vir die grusame aanval en hoe laat dit plaasgevind het, is nog skraps en word ondersoek. Die slagoffer kon nog nie ondervra word nie omdat hy weens sy ernstige beserings na ŉ hospitaal geneem is voordat polisiebeamptes met hom kon praat,” het Mashele gesê. Dit is nog nie duidelik of die man alleen in die huis was tydens die aanval nie. Paramedici van Netcare 911 het die man op die toneel gestabiliseer, voordat hy na ŉ nabygeleë hospitaal geneem is vir verdere behandeling. Die Krugersdorp-polisie ondersoek ŉ saak van poging tot moord. Niemand is nog in verband met die voorval in hegtenis geneem nie. Die polisie het ŉ beroep op die publiek gedoen om die polisie by 011 951 1151 of Crime Stop by 08600 10111 te bel met enige inligting wat die polisie in hul ondersoek kan bystaan. OPVOLG: Bejaarde sterf ná mesaanval in bed